DA Den Europæiske Unions Tidende C 286/18

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2011/C 286/08

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»TOMATE LA CAÑADA«

EF-Nr.: ES-PGI-0005-0664-04.12.2007

BGB ( X ) BOB ( )

1. Betegnelse:

»Tomate La Cañada«

2. Medlemsstat eller tredjeland:

Spanien

3. Beskrivelse af landbrugsproduktet eller fødevaren:

3.1. Produkttype:

Kategori 1.6 — Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1:

Tomatfrugt (Lycopersicon esculentum Mill.) af handelstyperne: rund og glat (»Redondo liso«), ribbet (»asurcado«), oval eller aflang (»oblongo« eller »alargado«) og cherrytomat (»tomate cereza«).

— Rund og glat: frugten har en stærk og meget mørk farve, intens grøn nakke og enestående farvetone.

— Cherrytomat (herunder cocktailtomat): frugten skiller sig ud på grund af dens smag og sukkerindhold og, fordi den ikke revner så let. Klaserne er lange og adskilte.

— Ribbet: de ribbede frugter er ensartede og mørke i farven med en meget intens grøn hals og uovertruffen smag.

— Oval eller aflang: frugterne er meget ensartede, ægformede, faste med en uovertruffen smag og adskiller sig fra andre tomater ved at være mindre syrlige. De vifteformede klaser har mange grene.

De fire handelstypers fysiske, kemiske og organoleptiske egenskaber:

— Lycopenindhold: 10,8-44 mg/100 g

— C-vitaminindhold: 62-195 mg/100 g frisk vægt

— L (luminans): 38-49

— Farve: 2-11 på farveskalaen.

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

Ikke relevant

3.6. Særlige regler vedrørende udskæring, rivning, emballering osv.:

Ikke relevant

3.7. Specifikke mærkningsregler:

Al emballage, der anvendes til afsætning af de geografisk beskyttede tomater, skal forsynes med kontrolorganets nummererede etiket og med ordlyden »Indicación Geográfica Protegida Tomate La Cañada« og »Tomate La Cañada«-logoet.

4. Præcis afgrænsning af det geografiske område:

Området, hvor de geografisk beskyttede tomater »Tomate La Cañada« produceres, omfatter de hydrogeologiske enheder 06.11 (Campo de Níjar) og 06.12 (Andarax-Almería), som svarer til områderne Campo de Níjar og Bajo Andarax i provinsen Almería (Spanien). Begge enheder består af grundvandsreservoirer, som har problemer med forsaltning og en høj forekomst af natriumchlorid. Jorden, som kunstvandes med vand fra disse reservoirer, får dermed også problemer med forsaltning, og det giver det afgrænsede geografiske område sit særpræg, som igen smitter af på produktet.

Det rektangulære område, som de hydrogeologiske enheder tilsammen udgør, har et samlet areal på 901 km2.

Det afgrænsede område ligger i det sydøstlige Spanien i provinsen Almería, som mod nord grænser op mod de store bjergområder Sierra Nevada og Sierra de Los Filabres, længere syd på mod Sierra Alhamilla og Sierra Cabrera og mod vest mod Sierra de Gador. Mod syd og øst afgrænses området af Middelhavet.

Produktionsområdet omfatter 22 kommuner, hvoraf nogle af dem kun delvist indgår: Almería, Huercal de Almería, Pechina, Viator, Gador, Benahadux, Rioja, Santa Fe de Mondujar, Santa Cruz de Marchena, Alsodux, Alhabia, Huécija, Instinción, Illar, Alboloduy, Bentarique, Terque, Alhama de Almería, Níjar, Carboneras, Lucainena de la Torres og Sorbas.

5. Tilknytning til det geografiske område:

5.1. Det geografiske områdes egenart:

Jordbund: De flade engarealer strækker sig fra flodsletten ved Andarax i Almería til markerne i Níjar. Derudover domineres området af klitter og sandjord bestående af 95 % sand.

Den dybe jordbund er mestendels dannet af kalksten og derfor generelt ufrugtbar og udsættes for kraftig erosion.

Jordbunden i det geografisk afgrænsede område påvirkes af saltindholdet, som især skyldes, at der kunstvandes med saltholdigt vand fra de hydrogeologiske enheder 06.11 og 06.12, hvis grundvandsreservoirer har et højt indhold af natriumchlorid. Der findes overvejende to typer jordbund i området, nemlig salt- og kalkholdigt fluvisol (meget salt jord) og anthrosol, som akkumulerer salt, og som dermed også kendetegnes ved et højt saltindhold. Den jord, hvor der dyrkes »Tomate La Cañada« udmærker sig altså ved sit høje salt- og natriumindhold.

Jorden i det geografisk afgrænsede område har en god elektrisk ledningsevne, hvilket afspejles i det høje saltindhold, som skyldes en høj koncentration af chlor og ombytteligt natrium. Tomater med den beskyttede geografiske betegnelse skal dyrkes i jord med en elektrisk ledningsevne på mindst 4,5 dS/m og en pH-værdi under 8,5.

»Tomate La Cañada« dyrkes i jord med en højere koncentrationen af ombytteligt natrium (salt- og natriumholdig jord) end tomater i andre områder. Koncentrationen af ombytteligt natrium er på mere end 15 % i den jord, hvor der dyrkes »Tomate La Cañada«, mens andre dyrkningsarealer har en noget lavere koncentration. Det er f.eks. tilfældet i Poniente Almeriense, hvor koncentrationen er op til 50 % lavere.

Vand: Vandet, der bruges til at kunstvande arealerne, hvor der dyrkes »Tomate La Cañada«, kommer udelukkende fra de hydrogeologiske enheder 06.11 og 06.12. Det har et højt indhold af natriumchlorid og ioner og dermed en god elektrisk ledningsevne. Der er hovedsagelig tale om natrium-, chlorid-, sulfat- og calciumioner. Koncentrationen af chloridioner (Cl–) og natriumioner (Na+) kan være helt op til henholdsvis 40 % og 35 % højere end i andre dyrkningsområder.

Vandet har altså en høj elektrisk ledningsevne på helt op til 70 % højere end i andre områder. Ligeledes er vandets natrium-absorptionsforhold fire gange højere end i andre områder, hvilket også forklarer jordens høje natriumindhold.

Den elektriske ledningsevne i vandet, der bruges til kunstvanding af tomaterne i det geografisk afgrænsede område, skal mindst være 2,5 dS/m (vand, som allerede betragtes som temmelig saltholdigt og kraftigt mindsker produktionen).

Klima og højdeforhold: Overordnet set kan klimaet i det afgrænsede geografiske område klassificeres som tørt (isohyet 3-6) og halvtørt. Vi befinder os dermed i den tørreste del af Europa, der kendetegnes ved, at temperaturen aldrig når under frysepunktet, og at der falder så ringe nedbør, at der faktisk er tale om ørken.

Det tørre klima kendetegnes ved meget ringe årlig nedbør (200-400 mm) og en høj årlig gennemsnitstemperatur på 16,8-18,3 °C samt en kraftig fordampning.

Nedbøren falder som voldsomme regnskyl og er uregelmæssigt fordelt fra måned til måned og fra år til år. Disse naturforhold forklarer sammen med områdets hydrogeologiske kendetegn, hvorfor der er mangel på overfladevand, og det dermed er nødvendigt at anvende de underjordiske vandressourcer.

Den høje årlige gennemsnitstemperatur resulterer sammen med den ringe gennemsnitlige nedbør i kraftig fordampning og dårlig dræning af jorden, hvilket gør, at de opløselige salte bliver i jorden og fremmer den elektriske ledningsevne.

En del af de klimatiske kendetegn i det afgrænsede område skyldes den almindelige atmosfæriske cirkulation, som er afgørende for klimaet på den iberiske halvø. Eftersom området ligger i det sydøstlige hjørne af landet og dermed længst væk fra de luftstrømme, som normalt skaber det iberiske klima, påvirkes det i høj grad af den store afrikanske ørken.

Hertil kommer de lokale forhold, idet området mod nord grænser op mod bjergene Sierra Nevada og Sierra de Los Filabres og længere mod syd mod Sierra Alhamilla og Sierra Cabrera samt Sierra de Gador mod vest. Bjergkæderne beskytter området mod de nordlige klimapåvirkninger og mod vindene fra vest og nord, og dertil kommer områdets placering tæt på Middelhavet mod syd og øst.

Området ligger altså i læ for de nordlige luftstrømme, og sammen med breddegraden og Middelhavets påvirkning giver det nogle enestående termiske forhold i området. Den relative fugtighed er meget konstant, og det årlige gennemsnit ligger på 73 %. Luftfugtigheden medfører ikke altid kondensering, hvilket bevirker, at der er meget få dage med tåge i området.

Nettosolindstråling: I det geografisk afgrænsede område skinner solen i gennemsnit 3 040 timer om året, og det er det sted i Spanien, hvor der er mindst overskyet med kun 35 overskyede dage i gennemsnit om året. Den årlige gennemsnitlige indstråling i drivhusene er på 137,58 W/m2.

5.2. Produktets egenart:

Tomaternes luminans (L): På farveskalaen har »Tomate La Cañada« ifølge Hunters målemetode (L, a og b), som benytter et retvinklet farverum i tre dimensioner baseret på læren om komplementærfarver, en luminans på mere end de 25-28, som ellers er det mest almindelige for tomater.

Rund og glat: L: 42-46,5 (høstes, når de måler 7-10 på farveskalaen)

Aflang: L: 42,3-45 (høstes, når de måler 8-9 på farveskalaen)

Cherrytomat: L: 38-40 (høstes, når de måler 10-11 på farveskalaen)

Ribbet tomat: L: 45-49 (høstes, når de måler 2-3 på farveskalaen).

Lycopenindhold: Tomater, der dyrkes i det geografisk afgrænsede område, har et meget højere lycopenindhold end tomater af samme handelstype, der dyrkes i andre områder.

Rund og glat: 21-25,8 mg/100 g tørvægt

Aflang: 10,8-13,2 mg/100 g tørvægt

Cherrytomat: 31,6-38,4 mg/100 g tørvægt

Ribbet tomat: 35,4-44 mg/100 g tørvægt.

C-vitamin: Tomater, der dyrkes i det geografisk afgrænsede område, har et meget højere indhold af C-vitamin end tomater af samme handelstype, der dyrkes i andre områder.

Rund og glat: 153-195 mg/100 g frisk vægt

Aflang: 142-186 mg/100 g frisk vægt

Cherrytomat: 62-102 mg/100 g frisk vægt

Ribbet tomat: 130-155 mg/100 g frisk vægt.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

De faktorer, der påvirker kvaliteten af og de særlige kendetegn ved »Tomate La Cañada« (luminans, C-vitamin, lycopenindhold), er kunstvandingsvandet (som har et højt indhold af natriumchlorid, og som udelukkende kommer fra de hydrogeologiske enheder 06.11 og 06.12 i Campo de Níjar og Andarax Almería) og jordbunden, der giver næring (den salt- og natriumholdige jord, der kunstvandes med saltvand), samt de særlige klimaforhold i området (solindstråling, temperatur og luftfugtighed).

a) C-vitamin

Kunstvandingen med saltvand øger koncentrationen af C-vitamin.

På grund af vandets gode elektriske ledningsevne, som er direkte forbundet med saltkoncentrationen, øges frugtens indhold af C-vitamin.

Den lysintensitet, som tomaterne i det geografisk afgrænsede udsættes for inden høst, påvirker også indholdet af askorbinsyre (C-vitamin) i den modne frugt.

b) Lycopen

Saltvand øger lycopenindholdet. På grund af vandets gode elektriske ledningsevne, som er direkte forbundet med saltkoncentrationen, øges lycopenindholdet i de fire handelstyper. Temperaturer mellem 18 og 26 °C fremmer syntesen af lycopen og carotenoider i almindelighed, og da gennemsnitstemperaturen i det geografisk afgrænsede område er 18 °C, fremmes lycopensyntesen og dermed lycopenindholdet i »Tomate La Cañada«.

Lycopensyntesen og det høje lycopenindhold i »Tomate La Cañada« fremskyndes også af det osmotiske tryk, der skyldes den høje elektriske ledningsevne i dyrkningsjorden.

c) Tomaternes luminans (L)

Luminansværdierne på farveskalaen, som fastsættes i henhold til Hunters målemetode, skyldes den høje solindstråling, gennemsnitstemperaturen, det salte kunstvandingsvand og den salte jord.

Det salte vand og den salte jord giver altså tomaterne en endnu højere luminans.

Chloridionerne er den vigtigste årsag til den gode elektriske ledningsevne, og derefter kommer calciumionerne og natriumionerne. Det forklarer, hvorfor jordbunden, hvor der dyrkes »Tomate La Cañada«, har så god en elektrisk ledningsevne. Koncentrationen af chloridioner og natriumioner er derimod væsentligt lavere i andre dyrkningsområder.

Tomaterne kræver meget sollys og mange dage med mellem 8 og 16 timers sol for at udvikle sig godt og opnå en ensartet farve. Den høje indstråling påvirker plantens blomstring, bestøvning og udvikling, i og med at plantens evne til at optage vand og næringsstoffer forbedres, og det øger dermed produktiviteten.

Tomaterne har selv i vintermånederne en perfekt farve, fordi de dyrkes i det område i Europa, hvor der er flest solskinstimer.

Drivhusene beskytter planterne mod den meget stærke sol om foråret og sommeren. For at danne fotosyntese vender kloroplasterne, som reagerer direkte på sollys, sig, så solstrålerne falder vinkelret ind på overfladen.

Når solindstrålingen er meget stærk (forår og sommer) modvirker drivhusene, at kloroplasterne vender sig skråt mod solstrålerne og dermed får mindre lys, hvilket ville påvirke frugternes farve og modning.

Det er velkendt, at tomaters farve påvirkes af temperaturen, og områdets gennemsnitstemperatur på 16,8-18,3 °C fremmer altså tomaternes farve.

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006)

Den fulde varespecifikation findes på:

http://www.juntadeandalucia.es/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_tomate.pdf

Den findes også på webstedet for Consejería de Agricultura y Pesca (http://www.juntadeandalucia.es/agriculturaypesca/portal). Klik på »Industrias Agroalimentarias«, »Calidad y Promoción«, »Denominaciones de Calidad« og »Frutas y Hortalizas« og varespecifikationen findes så under kvalitetsbetegnelsen »Tomate La Cañada«.

(1) EUT L 93 af 31.3.2006, s. 12.